Source: http://www.bihon.ro/nicolae-diaconu-trebuie-sa-recucerim-titlul/1685298
Timestamp: 2018-10-20 16:54:07+00:00

Document:
Nicolae Diaconu: „Trebuie să recucerim titlul” - BIHON
Nicolae Diaconu: „Trebuie să recucerim titlul”
la	23. august 2016 12:31
Nicolae Diaconu va juca din nou pentru CSM Digi Oradea
Revenit în această vară la CSM Digi, formaţie cu care s-a lansat în poloul românesc, Nicolae Diaconu se declară mulţumit de faptul că s-a întors acasă.
Nicolae Diaconu crede în capacitatea echipei sale de a redobândi titlul de campioană. „Revin la CSM Digi cu cele mai bune sentimente şi cu dorinţa de a recuceri titlul naţional pentru Oradea. Este un sentiment plăcut să mă întorc acasă, la echipa cu care am mai câştigat de şase ori campionatul”, afirmă fostul internaţional orădean.
Asemenea unui alt sportiv orădean de mare succes, baschetbalistul Titus Nicoară, Nicolae Diaconu a petrecut doi ani la Steaua, marea rivală a echipelor CSM Oradea, atât la baschet, cât mai ales la polo.
„Poate că nu ar fi trebuit să fac atunci această alegere, să plec la Steaua. Dar aşa se întâmplă în viaţă, câteodată judeci la cald, la nervi, în loc să aştepţi şi să iei deciziile la rece. Mi-a fost foarte greu să joc împotriva foştilor mei coechipieri, împotriva echipei mele de suflet, dar, fiind jucător profesionist, a trebuit să-mi fac datoria pentru clubul la care eram legitimat. Din punct de vedere sportiv, am câştigat un titlu cu Steaua. Poate dacă rămâneam acasă, aş fi câştigat două cu CSM Digi. Oricum, sper să ne impunem în acest sezon, atât în Superligă, cât şi în Cupa României, şi să readucem Oradea în prim-planul poloului românesc”, explică Diaconu.
În vârstă de 35 de ani, el şi-a dorit întotdeauna să-şi încheie cariera acasă. „Mă bucur că mi s-a oferit această şansă, de a-mi încheia cariera la echipa orădeană. Deocamdată însă, atât timp cât voi avea o condiţie fizică bună, nu mă gândesc încă la retragerea din activitate”, afirmă poloistul orădean.
Nicolae Diaconu speră într-o „campanie” europeană cât mai lungă a echipei CSM Digi în viitorul sezon. „Sorţii n-au fost prea favorabili pentru formaţia noastră, am nimerit în cea mai dificilă grupă din primul tur preliminar al Ligii Campionilor (cu Mornar Split, Galatasaray şi Utrecht – n.r.). Dorim să ne clasăm pe unul din primele două locuri, mai ales că vom juca în bazinul propriu. Obiectivul nostru este calificarea în grupele ligii, dar nu va fi deloc facil. Sperăm să trecem şi de turul secund preliminar, pentru a ne asigura astfel prezenţa în Euro Cup, în cazul în care vom pierde barajul pentru grupele LEN Champions League. Avem o echipă întinerită, dar şi cu câţiva jucători experimentaţi în lot. Formaţia noastră are potenţial, sper să confirme acest lucru”, declară experimentatul jucător orădean.
Taguri: csm digi, liga campionilor, nicolae diaconu, oradea, polo

References: CSM 
 CSM 
 CSM 
 CSM 
 CSM 
 CSM 
 csm